পিকে-র সঙ্গে বৈঠকে পবনপত্নী! ভোটমুখী বিহারে নয়া সমীকরণ?

ওয়েব ডেস্ক: শিয়রে বিধানসভা নির্বাচন (Assembly Election)। তার আগেই সরগরম বিহারের (Bihar) রাজনীতি। দলবদল, জোট, আসন ভাগাভাগি নিয়ে আপাতত জোরকদমে প্রস্তুতি সারছে প্রতিটি দলই। এই অবস্থায় এক নয়া সমীকরণের ইঙ্গিত দিলেন অভিনেতা পবন সিংয়ের (Pawan Singh) অর্ধাঙ্গীনি জ্যোতি সিং (Jyoti Singh)। কারণ এবার তাঁকে দেখা গেল পিকে-র বাড়িতে। সূত্রের খবর শুক্রবার জন সুরাজ (Jan Suraaj) পার্টির প্রধান প্রশান্ত কিশোরের (Prashant Kishor) সঙ্গে সাক্ষাৎ করেন জ্যোতি সিং। পাটনার শেখপুরা হাউসে রুদ্ধদ্বার বৈঠক হয় দুজনের মধ্যে।

আসলে জ্যোতি সিং ও পবন সিংয়ের মধ্যে দাম্পত্যের টানাপোড়েন শোনা যাচ্ছে অনেকদিন ধরেন। আগে অভিনেতার দ্বিতীয় স্ত্রী স্বামীর বিরুদ্ধে অবিশ্বস্ততার অভিযোগ তুলেছিলেন। আসন্ন নির্বাচনের প্রেক্ষাপটে তাঁর এই সাক্ষাৎ রাজনৈতিক মহলে নতুন জল্পনা তৈরি করেছে। এদিকে প্রশান্ত কিশোরের জন সুরাজ পার্টি বৃহস্পতিবারই ২৪৩ আসনের মধ্যে ৫১ জন প্রার্থীর নাম ঘোষণা করেছে। এর মধ্যে পবন সিং ও জ্যোতি সিংয়ের মধ্যে কে কোন দলের প্রার্থী হবেন, তা নিয়ে দাম্পত্য ও রাজনৈতিক টানাপোড়েন প্রকাশ্যে এসেছে।

আরও পড়ুন: বিজেপিতে বিরাট ধাক্কা, দল ছাড়লেন বড় নেতা, মাথায় হাত মোদি-শাহের!

পবন সিং অভিযোগ করেছেন, তাঁর স্ত্রী তাঁকে চাপ দিচ্ছেন যাতে তিনি জ্যোতিকে একটি নির্বাচনী টিকিট পাইয়ে দেন। অন্যদিকে, জ্যোতি সিং স্পষ্ট জানিয়েছেন যে তিনি স্বতন্ত্রভাবে নির্বাচনে লড়তে প্রস্তুত। তিনি বলেন, “গতবার আমি ওঁর জন্য অনেক পরিশ্রম করেছি, পাড়ায় পাড়ায় ঘুরেছি, প্রচারে সাহায্য করেছি। এবার যদি আমি লড়তে চাই, সেটা আমার সিদ্ধান্ত। জনগণ জানে আমি কতটা কাজ করেছি।”

উল্লেখযোগ্যভাবে, বিতর্কিত ভাবমূর্তির কারণে গত বছর বিজেপি থেকে বাদ পড়লেও পবন সিং সম্প্রতি ফের দলে যোগ দিয়েছেন। অমিত শাহ ও জেপি নাড্ডার সঙ্গে একাধিক বৈঠকের পর খবর মিলেছে, তাঁকে এবার আরাহ বিধানসভা কেন্দ্র থেকে প্রার্থী করার কথা ভাবছে বিজেপি।